Vyf sterf in ambulansritArgieffoto Die Vrystaatse polisie ondersoek ŉ saak van strafbare manslag en bewerings van moontlike alkoholgebruik nadat ŉ staatsambulans en ŉ staatslykswa Sondag in die vroeë oggendure naby Viljoenskroon gebots en die lewe van vyf mense geëis het. Kapt. Stephen Thakeng, polisiewoordvoerder, het Donderdag aan Maroela Media gesê die botsing het omstreeks 02:30 op die R76-pad sowat 15 km buite die dorp plaasgevind. “Die ambulans en die lykswa het in teenoorgestelde rigtings gery. Die ambulans was met ŉ pasiënt van Potchefstroom af op pad na Kroonstad, terwyl die lykswa van Kroonstad se kant af gekom het,” het Thakeng gesê. Thakeng het gesê daar was agt mense, die bestuurder en pasiënt ingesluit, in die ambulans. In die lykswa was die bestuurder en sy assistent. Die voertuie het mekaar reg van voor getref. Die bestuurder van die lykswa is op slag dood en sy assistent het oorleef. Die ambulansbestuurder, ŉ 68-jarige ma en haar 35-jarige dogter en ŉ onbekende man is in die ambulans dood. “Dit is nie duidelik waarom die onbekende man in die ambulans was nie. Daar word vermoed dat hy ŉ vriend van die ambulansbestuurder is.” Die pasiënt, twee ambulansassistente en ŉ onbekende vrou het oorleef. Dit is ook nie duidelik waarom dié vrou in die ambulans was nie. Die oorlewendes is na nabygeleë hospitale gehaas vir mediese behandeling. “Ons kan nie in dié stadium gerugte bevestig of van die ambulans se insittendes onder die invloed van alkohol was nie. Dit maak deel uit van ons ondersoek wat steeds voortduur,” het Thakeng gesê. Hy het gesê weens die sensitiwiteit van die saak het die polisie besluit om nie in dié stadium die name van die oorledenes bekend te maak nie. Die Vrystaatse departement van gesondheid het ook sy eie afsonderlike ondersoek na die ongeluk van stapel gestuur en het onderneem om die families van die slagoffers by te staan.